Predkladacia správa

MZV SR predložilo na rokovanie vlády SR návrh Strednodobej stratégie oficiálnej rozvojovej pomoci SR na roky 2009-2013, ktorá definuje konkrétne dôvody, princípy, ciele, nástroje, priority a partnerov oficiálnej rozvojovej pomoci Slovenskej republiky. 
 
Súčasne je s týmto materiálom na rokovanie vlády SR  predkladaná informácia súvisiaca so Strednodobou stratégiou oficiálnej rozvojovej pomoci SR na roky 2009-2013. Informácia obsahuje zoznam a základné údaje o prioritných krajinách SR, ktorým SR poskytuje rozvojovú pomoc, krátke vyhodnotenie rozvojovej pomoci SR od roku 2004 a informáciu  o finančných  záväzkoch SR.
 
Prioritné krajiny, ktoré  boli vybraté na základe stanovených kritérií v Strednodobej stratégii rozvojovej pomoci SR na roky 2009- 2013, sú rozdelené na programové a projektové krajiny. Celkovo má SR šestnásť prioritných krajín, z toho tri programové po jednej na Balkáne, v Ázii a v Afrike. Programovými krajinami sú Afganistan, Keňa, Srbsko. Projektovými krajinami sú Albánsko, Bielorusko, Bosna a Hercegovina, Čierna Hora, Etiópia, Gruzínsko, Kazachstan, Kirgizsko, Macedónsko (FYR), Moldavsko, Sudán, Tadžikistan, Ukrajina, Uzbekistan a Vietnam.
 
Informácia obsahuje krátke zhodnotenie rozvojovej pomoci SR z finančného pohľadu za obdobie od roku 2004 – 2008. Uvádza počet bilaterálnych projektov realizovaných v prioritných krajinách a zároveň vyčísľuje náklady  na ich realizáciu, informuje o projektoch  a príspevkoch na humanitárnu pomoc a stručne vyhodnocuje rozvojové vzdelávania a verejnú  informovanosť. Okrem toho poskytuje krátky prehľad o mnohostrannej rozvojovej pomoci.  
 
Samotný materiál nemá finančný, ekonomický, environmentálny vplyv, ani vplyv na zamestnanosť  a na podnikateľské prostredie.